Solidariteit nader KVBA oor rassisme-klag teen polisielidSolidariteit se Sentrum vir Billike Arbeidspraktyke het ŉ saak van onbillike diskriminasie en viktimisasie na die Kommissie vir Versoening, Bemiddeling en Arbitrasie (KVBA) verwys nadat ŉ lid van die vakbond, wat vir die Suid-Afrikaanse Polisiediens (SAPD) werk, valslik van rassisme beskuldig is. Lt.kol Loretta Botha, wat by die Sunnyside-polisiekantoor werk, is deur ŉ kollega van rassisme beskuldig nadat Botha op instruksie van haar stasiebevelvoerder ŉ opdrag uitgevoer het. Dirk Groenewald, hoof van die Sentrum vir Billike Arbeidspraktyke, sê Botha se stasiebevelvoerder het haar in Januarie 2011 tydens ŉ misdaadbekampingsvergadering opdrag gegee om met ŉ dissiplinêre proses teen kollegas wat televisie gekyk het terwyl hulle aan diens was, te begin. Botha het die opdrag uitgevoer waarna een van haar swart kollegas ŉ grief ingedien en strafregtelike klagte teen Botha aanhangig gemaak het. “In die grief word Botha daarvan beskuldig dat sy rassisties teenoor haar swart kollegas is. Sy is ook van naamskending aangekla. Botha het op haar beurt ook ŉ grief teen die betrokke kollega ingedien. Botha se grief is egter nooit ondersoek nie. Solidariteit en die SAPD het op 5 Augustus vanjaar in die arbeidshof in Johannesburg ooreengekom dat die SAPD Botha se grief sal ondersoek.” Groenewald sê die SAPD het op 27 Augustus tydens ŉ mediasieproses aangedui dat hulle nie ŉ mandaat het om aan Botha se eise in haar grief te voldoen nie. Botha het versoek dat die valse aantygings van rassisme teen haar ondersoek word, dat daar stappe gedoen word teen die kollega wat die aantygings gemaak het en dat haar naam in ere herstel word. “Die SAPD het egter aangedui dat die persoon wat die aantygings teen Botha gemaak het, intussen verplaas en bevorder is en dat hulle die proses as afgehandel ag. Solidariteit het hierna ŉ saak van onbillike diskriminasie en viktimisasie na die KVBA verwys. Solidariteit versoek dat die SAPD middellik aanspreeklik gehou word weens hulle nalating om Botha se grief te ondersoek, soos bepaal in die Wet op Gelyke Indiensneming. Indien ŉ werkgewer nie hiervolgens optree nie, kan die werkgewer aanspreeklik gehou word. Die sentrum sal by die KVBA versoek dat die SAPD die nodige dissiplinêre stappe teen die werknemer wat Botha valslik beskuldig het, moet doen en dat Botha se goeie naam in ere herstel moet word.” Volgens Groenewald is valse aantygings van rassisme in die werkplek nie iets wat ligtelik opgeneem moet word nie en maak werknemers hul dikwels hieraan skuldig. “Die howe het dit reeds duidelik gemaak dat valse aantygings van rassisme onmiddellike ontslag regverdig.”